Карлуш Друмонд де Андраде
Оцелелият

Превод от португалски: Александър Муратов, Атанас Далчев, 1968

chitanka.info

На висотата на човешкия развой не можеш да напишеш песен.

Не можеш да напишеш песен, ред дори, макар и истинска поезия.

Последният поет умря в 1914.

За името му никой си не спомня вече.

Машини страшно сложни има днес за нужди най-обикновени.

Цигара да изпушиш, натисни бутона.

Със електричество чували се зашиват.

Любов се прави по безжичен телеграф.

За храносмилане излишен е стомахът.

Един учен във вестниците заяви, че трябва още много,

едно равнище на култура да достигнем.

Ала кога се стигне там, за щастие, ще съм умрял.

        Не стават хората по-съвършени

        и се убиват като дървеници,

        И раждат се отново храбри дървеници.

Светът, необитаем, става всеки път по-обитаем.

И ако още плачеха очите, би настъпил нов потоп.

(Не вярвам, че написах песен.)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.